汤显祖
送安卿
明星祠前夜通火，此外祠官闭坛坐。
白日风尘横直游，只似安卿无不可。
安卿此时三十余，未三十时金陵居。
去今十年始相见，当时太学今何如。
当时礼乐从宽政，三山陌上繁华盛。
莫言槐市富簪裾，且说兰房杂衣镜。
五陵年少宿青台，一岁烟花几度开。
骄骢逐处寻人去，鹦鹉排门唤客来。
是日新妆殊可动，高楼大道连云栋。
别有妖姬不见人，动是安卿出迎送。
迎如新月送如云，个人贪着茜红裙。
扬州大舸歌将去，天下风流妒杀君。
为问佳人近佳否，桃叶渡江此来久。
询知此地旧繁华，不似从前盛花柳。
花柳迎春不贮春，舞榭妆楼贴向人。
亦知游子偏多病，未许逢人即道贫。
安卿诗人亦画史，翩翩世上佳公子。
钓鱼巷曲水亭幽，隔水平衢入花里。
世路萧疏君得游，一行作吏只关愁。
春色明年亦如此，昨日悲秋今忆秋。
秋尽云寒菊有花，吴山惠水是君家。
不惜秋光与君酌，水气城阴生暮霞。
人生对酒莫咨嗟，月露光阴判不赊。
有兴调琴就明烛，随宜拂袖枕乌纱。
君不见胡绣衣，陈宝鸡，此时但附要离冢，何曾一醉太常
泥。
一醉城头乌夜情，满船灯火送安卿。
不忧清客随潮去，自有诸郎能夜行。